b'\n_START_ARTICLE_\nColindalen metroasema\n_START_SECTION_\nHistoria\n_START_PARAGRAPH_\nAsema avattiin 18. elokuuta 1924 Colindale Avenuen pohjoispuolelle, silloisen Hampstead and Highgate -linjan ensimm\xc3\xa4iselle laajennukselle. Klassistyylisen asemarakennuksen suunnitteli Stanley Heaps. Aseman avaaminen aloitti Colindalen alueen kehityksen._NEWLINE_T. E. Lawrence k\xc3\xa4ytti asemaa s\xc3\xa4\xc3\xa4nn\xc3\xb6llisesti, kun h\xc3\xa4nen asemapaikkanaan oli l\xc3\xa4heinen Hendonin lentokentt\xc3\xa4. Siit\xc3\xa4 on per\xc3\xa4isin nimi \xe2\x80\x9dColin Dale\xe2\x80\x9d, jolla h\xc3\xa4n kirjoitti artikkeleita The Spectatoriin vuosina 1927 ja 1928._NEWLINE_Colindalen metroasema k\xc3\xa4rsi pahoin Lontoon pommituksissa. 25. syyskuuta 1940 kello 20.45 asemaan osui suuri pommi. Asemalla oli kaksi junaa, joissa oli yhteens\xc3\xa4 400 matkustajaa. Heist\xc3\xa4 13 kuoli. Yhdeks\xc3\xa4n pelastusryhm\xc3\xa4\xc3\xa4 teki t\xc3\xb6it\xc3\xa4 l\xc3\xa4pi y\xc3\xb6n, ja seuraavana p\xc3\xa4iv\xc3\xa4n\xc3\xa4 paikalla k\xc3\xa4viv\xc3\xa4t vierailemassa kuningas Yrj\xc3\xb6 VI ja kuningatar Elisabet._NEWLINE_Tuhoutuneen asemarakennuksen tilalle rakennettiin yksinkertainen puurakennus, joka oli k\xc3\xa4yt\xc3\xb6ss\xc3\xa4 pidemp\xc3\xa4\xc3\xa4n kuin alkuper\xc3\xa4inen asema: vasta vuonna 1962 tilalle rakennettiin uusi rakennus, jossa on my\xc3\xb6s myym\xc3\xa4l\xc3\xb6it\xc3\xa4.'